水運行
作者：王建
朝代：唐

paragraphs: 西江運船立紅幟，萬棹千帆繞江水。
去年六月無稻苗，已說水鄉人餓死。
縣官部船日算程，暴風惡雨亦不停。
在生有樂當有苦，三年作官一年行。
壞舟畏鼠復畏漏，恐向太倉折升斗。
辛勤耕種非毒藥，看著不入農夫口。
用盡百金不爲貴，但得一金即爲利。
遠徵海稻供邊食，豈如多種邊頭地。